NARIADENIE KOMISIE (ES) č. 1493/2007
zo 17. decembra 2007,
ktorým sa ustanovuje formát správ predkladaných výrobcami, dovozcami a vývozcami určitých fluórovaných skleníkových plynov v zmysle nariadenia Európskeho parlamentu a Rady (ES) č. 842/2006
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 842/2006 zo 17. mája 2006 o určitých fluórovaných skleníkových plynoch (1), a najmä na jeho článok 6 ods. 2,
keďže:
(1)
Údaje predkladané dovozcami a výrobcami majú obsahovať odhady množstva fluórovaných skleníkových plynov, ktoré sa má podľa očakávania použiť v hlavných oblastiach využitia, vrátane množstva, ktoré sa má podľa očakávania použiť ako východisková surovina, aby sa poskytli dodatočné informácie Komisii a členským štátom, na základe ktorých sa získajú emisné údaje pre príslušné odvetvia.
(2)
Výrobcovia kupujú fluórované skleníkové plyny od iných výrobcov a predávajú ich iným výrobcom z obchodných dôvodov a v týchto prípadoch iba nakupujúci výrobca môže podať správu o množstve látok, ktoré sa majú podľa očakávania použiť v hlavných oblastiach využitia.
(3)
Zainteresované strany prekonzultovali formát správ a zohľadnili svoje skúsenosti z podávania správ podľa nariadenia Európskeho parlamentu a Rady (ES) č. 2037/2000 z 29. júna 2000 o látkach, ktoré poškodzujú ozónovú vrstvu (2).
(4)
Opatrenia stanovené v tomto nariadení sú v súlade so stanoviskom výboru zriadeného článkom 18 ods. 1 nariadenia (ES) č. 2037/2000,
PRIJALA TOTO NARIADENIE:
Článok 1
Formát správy uvedený v článku 6 ods. 1 nariadenia (ES) č. 842/2006 je ustanovený v prílohe k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. decembra 2007